Diari Oficial de la Generalitat Valenciana


Sumari del DOGV 7015, del 02-05-2013 (2013/4227)

RESOLUCIÓ de 25 d'abril de 2013, de la directora general del Secretariat del Consell i Relacions amb les Corts, per la qual es disposa la publicació del protocol de col∙laboració entre l'Agència Valenciana del Turisme i l'Institut de Turisme de la Regió de Múrcia per a la posada en valor del Camí de la Vera Cruz.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7015

Data del DOGV
:   02-05-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/4227


Data del document
:   25-04-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 25 d'abril de 2013, de la directora general del Secretariat del Consell i Relacions amb les Corts, per la qual es disposa la publicació del protocol de col∙laboració entre l'Agència Valenciana del Turisme i l'Institut de Turisme de la Regió de Múrcia per a la posada en valor del Camí de la Vera Cruz. [2013/4227]  
L'Agència Valenciana del Turisme i l'Institut de Turisme de la Regió de Múrcia han subscrit, després de la tramitació prèvia reglamentària, el 10 d'abril de 2013, el protocol de col·laboració, per a la posada en valor del Camí de la Vera Cruz.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat protocol, que ha quedat inscrit en el Registre de Convenis de la Generalitat amb el número 299/2013, i que figura com a annex d'esta resolució.  
  
Valencia, 25 d'abril de 2013.- La directora general del Secretariat del Consell i Relacions amb les Corts: Marta Martí Arador.  
  
  
Protocol de col·laboració entre les comunitats autònomes: Comunitat Valenciana i Regió de Múrcia, per a la posada en valor del Camí de la Vera Cruz  
  
València, 10 d'abril de 2013  
  
Reunits  
D'una part, Máximo Buch Torralva, conseller d'Economia, Indústria, Turisme i Ocupació de la Generalitat, i president de l'Agència Valenciana del Turisme, que intervé en este acte en nom i representació d'esta última entitat de dret públic, subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, modificat pel Decret 101/2011, de 26 d'agost, del Consell, i l'article 4 del Decret 188/2012, de 21 de desembre, del Consell, pel qual s'aprova el Reglament orgànic i funcional de la Conselleria d'Economia, Indústria, Turisme i Ocupació. El domicili de l'esmentada entitat de dret públic, als efectes del present document, és el situat a València, avinguda d'Aragó, número 30, planta octava.  
  
La seua legitimació i representació per a este acte es deriva de la seua condició de conseller d'Economia, Indústria, Turisme i Ocupació, d'acord amb el que establix l'article 2 del Decret 20/2012, de 7 de desembre, del president de la Generalitat, pel qual es nomenen consellers, secretari i portaveu del Consell, i a qui correspon posseir la presidència de l'esmentada Agència Valenciana del Turisme, d'acord amb el que establix el número 1 de l'article 5 del mencionat Decret 209/2004, de 8 d'octubre, i que està autoritzat per a la firma d'este protocol en virtut del que establix la lletra e del número 2 de l'esmentat article 5.  
  
I d'una altra, Pedro Alberto Cruz Sánchez, conseller de Cultura i Turisme de la Comunitat Autònoma de la Regió de Múrcia, i president de l'Institut de Turisme de la Regió de Múrcia, que intervé en este acte en nom i representació d'esta última entitat pública empresarial, dependent de la comunitat autònoma i adscrita a la Conselleria de Cultura i Turisme, amb personalitat jurídica pròpia, i que es regula pel que disposa el capítol IV del títol III de la Llei 14/2012, de 27 de desembre, de l'Assemblea Regional de Múrcia, per la qual es crea l'institut i, en l'article 2 del Decret 145/201, de 8 de juliol, del Consell de Turisme, modificat pel Decret 7/2013, de 18 de gener, del Consell de Govern. El domicili de l'esmentada entitat de dret públic, als efectes del present document, és el situat a Múrcia, avinguda Juana Jugán, número 2, planta tercera.  
La seua legitimació i representació per a este acte es deriva de la seua condició de conseller de Cultura i Turisme, d'acord amb el que establix el Decret de la Presidència 17/2011, de 27 de juny, pel qual era nomenat per a este càrrec, i a qui correspon, per tant, posseir la presidència de l'esmentat Institut de Turisme de la Regió de Múrcia, d'acord amb el que establix el punt 1 de l'article 61 de l'esmentada Llei 14/2012, de 27 de desembre, i que està autoritzat, al seu torn, per a la firma d'este protocol, en virtut del que establix la lletra f del punt 2 del mencionat article 61.  
Reconeixent-se les parts la seua representació,  
  
Exposen  
Que les comunitats autònomes han assumit en els seus estatuts d'autonomia competències exclusives en matèria turística en els seus respectius àmbits territorials, entre les quals s'inclouen la implantació de noves infraestructures i productes turístics que contribuïsquen al desenrotllament, la millora i la promoció de la seua oferta turística.  
Que des de la baixa edat mitjana es té coneixement dels pelegrinatges a Caravaca de la Cruz motivats per la presència del lignum crucis, i que en 1998 es va obtindre la concessió per a celebrar l'any jubilar a perpetuïtat cada set anys a partir de 2003.   
Que la Regió de Múrcia ha impulsat la posada en marxa de la ruta de pelegrinatge el Camí de la Vera Cruz, itinerari turisticocultural per a trànsit no motoritzat que unix Roncesvalls i el Camí de Sant Jaume a l'altura de la localitat navarresa de Puente la Reina, amb el lloc sant de Caravaca de la Cruz.   
Que el Camí de la Vera Cruz, atenent referències històriques relatives sobretot a l'orde del Temple i als fluxos templers i aragonesos cap a Caravaca de la Cruz, es recolza en importants camins tradicionals que unien les distintes zones del recorregut, i travessa quasi un centenar de municipis de les comunitats autònomes de Navarra, Aragó, Comunitat Valenciana, Castella-la Manxa i Regió de Múrcia.  
  
Este itinerari, a més de servir de ruta de pelegrinatge cap a Caravaca de la Cruz, permet la seua utilització per altres usuaris moguts per un interés cultural o de realització de senderisme o cicloturisme en contacte amb el medi rural, i suposa una font d'oportunitats per al desenrotllament socioeconòmic dels territoris que travessa i per a la valoració del seu patrimoni natural i cultural.   
Que l'impuls i la posada en marxa d'este itinerari turisticocultural fan aconsellable que les comunitats autònomes per les quals transita el camí establisquen vies de cooperació estables que faciliten el seu desenrotllament, enfortiment i promoció.  
I per tot això s'establix el present protocol de col·laboració entre l'Agència Valenciana del Turisme i l'Institut de Turisme de la Regió de Múrcia, al qual podran adherir-se les comunitats autònomes de Navarra, Aragó i Castella-la Manxa, a través de les seues respectives entitats competents en la matèria. protocol de col·laboració que subscriuen, d'acord amb les següents   
  
Clàusules  
  
Primera. Objecte  
L'objecte d'este protocol és establir el marc de col·laboració per a la promoció, valoració, coneixement, conservació i desenrotllament del camí de la Vera Cruz.  
  
Segona. Línies d'actuació  
Per a donar resposta als objectius establits s'articulen les línies preferents d'actuació següents:  
- La promoció coordinada del recorregut com a ruta turisticocultural, així com la seua comercialització com a producte important de desenrotllament turístic en cada comunitat autònoma.  
- La realització conjunta d'activitats relacionades amb el camí, especialment durant la celebració dels anys jubilars de Caravaca de la Cruz.  
- El desenrotllament de projectes de col·laboració per a la investigació i la difusió de l'itinerari.  
- La col·laboració en la detecció de problemes d'infraestructura del camí, la millora del traçat, la senyalització i les condicions de manteniment del recorregut en ambdós comunitats autònomes.  
- L'impuls de la participació de les administracions locals en el manteniment i desenrotllament del camí de la Vera Cruz.  
  
Tercera. Normativa aplicable  
L'exercici de les activitats d'ordenació, promoció i comercialització d'este itinerari turístic es regirà en cada territori per la normativa dictada per la comunitat autònoma corresponent, sense perjuí de la coordinació derivada del desenrotllament d'este protocol.  
  
Quarta. Comissió de desenrotllament i seguiment  
Per al desenrotllament i seguiment dels objectius d'este protocol i dels possibles acords o altres instruments jurídics que, en desplegament d'este, es puguen establir, es constituirà una comissió formada per les comunitats autònomes firmants, el que inclou les que es vagen adherint, a través dels seus representants en la matèria.  
Podrà constituir-se, així mateix, un grup de treball per al seguiment de les accions que s'executen en el marc d'este protocol, integrat per tècnics de les comunitats autònomes firmants.  
  
Quinta. Termini de vigència  
Este protocol produirà efectes a partir del moment que es firme i tindrà una duració indefinida.  
  
Sexta. Obligacions econòmiques  
Este protocol no arreplega, de manera expressa, cap contingut econòmic per a les parts firmants. Les obligacions econòmiques que es puguen derivar de la seua execució hauran d'estipular-se en cada un dels instruments particulars que articulen jurídicament l'acció en concret.  
  
  
Setena. Extinció, separació i modificació del protocol  
El protocol s'extingirà normalment amb el comú acord entre les parts, el qual haurà de figurar, en qualsevol cas, per escrit.  
No obstant això, les comunitats autònomes firmants podran separar-se unilateralment del present protocol, prèvia comunicació amb una antelació mínima de tres mesos a les altres, per qualsevol mitjà que permeta tindre constància de la seua recepció, i el termini començarà a córrer a partir de la data de l'últim justificant de recepció. I tot això, sense perjuí del degut compliment de les obligacions concretes adquirides per esta fins a eixe moment que es troben pendents de consecució.  
  
En el cas d'incompliment de les obligacions assumides en este per part d'alguna de les comunitats autònomes firmants, la resta de comunitats podran separar-se, també unilateralment, prèvia comunicació per qualsevol mitjà que en permeta tindre constància de la recepció, sense que haja d'haver-hi cap termini a partir de la data de l'últim justificant de recepció.  
Les comunitats autònomes firmants podran promoure la revisió d'algun dels termes d'este protocol. Les modificacions hauran d'incorporar-s'hi i ser subscrites per les parts.  
Per tot allò que s'ha exposat, en prova de conformitat, es firma el present protocol perquè produïsca efectes en les parts que el subscriuen.  
  
El conseller d'Economia, Insdustria, Turisme i Ocupació, i president de l'Agència Valenciana del Turisme: Máximo Buch Torralva.   
El conseller de Cultura i Turisme, i president de l'Institut de Turisme de la Regió de Múrcia: Pedro Alberto Cruz Sánchez.